遊雲門寺
作者：宋之問
朝代：唐

paragraphs: 維舟探靜域，作禮事尊經。
投跡一蕭散，爲心自杳冥。
龕依大禹穴，樓倚少微星。
沓嶂圍蘭若，回溪抱竹庭。
覺花塗砌白，甘露洗山青。
雁塔鶱金地，虹橋轉翠屏。
人天宵現景，神鬼晝潛形。
理勝常虛寂，緣空自感靈。
入禪從鴿遶，說法有龍聽。
劫累終期滅，塵躬且未寧。
搖搖不安寐，待月詠巖扃。